Preke 2017 | Preke: Seisoen van Menswaardigheid | Page 3
Genesis 22:1-14 – Vierde Sondag in Koninkrykstyd – 2 Julie 2017
Carolyn Brown meen dat hierdie verhaal die grusaamste verhaal in die Bybel. Kinders mag wonder of hullle ouers hulle dalk ook sal offer! As jy die verhaal oor die boeg van vertroue gooi, kan jy die ingeslote speletjie speel oor vertroue as inleiding om oor vertroue te gesels. Die preekriglyn begin met ‘n dramatisering van die verhaal wat eindig met die boodskap dat Abraham met sy terugreis hierdie groot insig bekom het: “Die Here voorsien. Op die berg van die Here word voorsien.” Die implikasies van hierdie ontstellende verhaal word dan uitgelê in terme van die erns van geloof wat in die eerste plek geïllustreer word in die absolute onverdeelde lojaliteit wat God van Abraham vra.
Geloof is nie speletjies nie. Dit is ‘n ernstige saak van lewe en dood. Die ander kant van hierdie boodskap is egter ook dat geloof in die tweede plek vir God ‘n ernstige saak is. God sê immers vir Abraham: “Nou weet ek dat jy My dien …” Die hemel het ‘n sug van verligting geslaak toe Abraham in God geglo het ten spyte van die toets wat vir hom gestel is. Die derde implikasie van die verhaal is dat geloof ook vir ons ‘n ernstige saak is. God sal waarskynlik nie van jou vra om jou seun of dogter fisiek te offer nie. Hy kan en sal egter van jou vra dat jy Hom eerste stel in jou lewe. Dat jy in die eerste plek lojaal aan Hom sal wees en bly. Selfs al word jy daarin getoets, soos dit was met die Hervormer Johannes Hus, wat die hoogste prys moes betaal vir sy onwrikbare geloof dat die Here Jesus alleen die Christus is teenoor die kerk se leringe van sy tyd.
Genesis 21:8-21 – Derde Sondag in Koninkrykstyd – 25 Junie 2017
Posted on June 20, 2017 June 20, 2017 by adele lombaard
Kinders het gewoon nodig om die Bybelverhale te hoor. Jy kan dus net fokus op die verhaal. As jy kreatiewe lidmate het, kan julle die verhaal opvoer! Daar is ook voorbeelde van ‘n video, speletjie, en ‘n legkaart-vertelling! Die preekriglyn begin met skilder Rina Badenhorst se vierde uitstalling (en haar vyftiende solo-uitstalling sedert 1975) in Port Elizabeth in Mei 2017 wat die verhaal vertel van die verskriklike verwoesting in die Siriese stad, Aleppo. Voorheen was daar in Aleppo een van die grootste groepe Christene in die Midde-Ooste. Hul sterftes in die oorlog sowel as die vlug van duisende as vlugtelinge het hul getalle egter van sowat ‘n kwart miljoen tot onder ‘n honderdduisend verminder, met slegs sowat 45 kerke wat vandag nog oor is. En dit is hierdie oorlog wat die agtergrond vorm vir Rina se uitstalling: Aleppo: Life in the Rubble of Destruction. Die verhaal van die uitstalling eindig met twee skilderye. Die een word gepas Into Darkness genoem wat die oorlog en die nasleep daarvan met donker kleure en vorms betreur.
Die ander een is Flight into Light wat ‘n glinstering van hoop gee dat hierdie oudstes van stede in ons wrede wêreld, Aleppo, weer ‘n opstanding kan beleef. Dit verskaf ’n gepaste inleiding vir die spanning in Abraham se huisgesin met die geboorte van Isak. Dit bring die huishoudelike drama tussen Sara en Hagar tot ‘n keerpunt. En Sara se bevel dat Hagar en Ismael weggejaag en afgesny word van haar en Abraham se gesin, ruk ‘n mens aan die hart. Die teks laat ons dus nadink oor verlorenheid, God se getrouheid in die haglikste van omstandighede, oor wat sy seën in redding beteken, oor omgee vir die “ander” en die situasie van vlugtelinge en ontworteldes. Die teks help ons dus om te besef mens dat almal in die wêreld se lyding is ook ons lyding. Daarom dat ‘n Afrikaanse skilder in Port Elizabeth ‘n uitstalling oor die smart van Aleppo kan hou. Ons staan nie los daarvan nie, maar moet daarvoor bid en die Here vra wat anders ons moet doen. So ook met al die ander ellendes oor die wêreld heen. Ons doen dit met ‘n beroep op God, die Een wat volgens die Bybel op ‘n besondere wyse die God van die noodlydende is.
Genesis 18:1-15 – Tweede Sondag in Koninkrykstyd – 18 Junie 2017
Posted on June 13, 2017 by adele lombaard
Vertel die ingeslote storie van Justin. Die punt is om die idee van ’n belofte wat verwagting skep op die tafel te sit, die wag daarvoor te beklemtoon en daarna die vervulling van die belofte te vertel. Sluit daarna aan by die verhaal van Abraham en vertel kortliks die storie. Die preekriglyn begin met ‘n dramatisering van die teks wat die besondere openbaringskarakter van die verhale in Genesis uitlig. Dit help ons om diep na te dink oor die lewe, oor God, oor menswees en oor wat regtig belangrik is in dié lewe. Dit sluit vir ons die betekenis van ons menswees oop en nooi ons uit om op die belangrike dinge te konsentreer.
Genesis 18 wys in dié verband vir ons hoe gasvryheid ‘n sleutel is tot ‘n diep verhouding met God, ‘n herstelde verhouding met mekaar en ‘n lewensveranderende verhouding met die wêreld. Gasvryheid is nie maar ‘n toevallige ding wat sommige kan doen en ander kan nalaat nie. Dit het nie net met jou persoonlikheid te make nie, maar met die diepste dele van jou menswees. Dink net as ons die beste wat ons het, kan netwerk met die slegste wat ons het! Die meeste met die minste! Die siekste met die gesondste! Die oudste met die jongste! Die vinnigste met die stadigste! Die rykste met die armste! Die slimste met die domste!
Psalm 8 – Eerste Sondag in Koninkrykstyd – Drie-eenheidsondag – 11 Junie 2017
Posted on June 5, 2017 by adele lombaard
Soos Carolyn Brown sê: “this may be a better week to celebrate God than to explain God”. Gesels oor hoe God meer is as wat ons ooit sal verstaan. Of sluit aan by Psalm 8 en lees die super-pragtige When God Made You deur by Matthew Paul Turner en David Catrow op Kindle. Of gebruik die voorbeeld van ‘n eier om oor die Drie-eenheid te verduidelik. Die preekriglyn begin met ‘n beskrywing van hoe ongelooflik die lastige huisvlieg gemaak is, een van die mees vaardige vlieëniers op planeet aarde. Hy klop enige voël, vlermuis, of insek, selfs bye. Dink daaraan en preek dan oor die feit dat as vlieë, van die nederigste wesentjies wat daar is, so wonderbaarlik is, hoe wonderbaar is die mens nie – wat God net minder as ‘n goddelike wese gemaak en met eer en heerlikheid gekroon het.
1 Korintiërs 12:3b-13 – Pinksterfees (Omgewingsondag) – 4 Junie 2017
Posted on May 30, 2017 May 30, 2017 by adele lombaard
Met familietyd kan jy tien kinders gebruik om “Ek het jou lief” in tien verskillende tale vir die gemeente te sê met plakkate. Dit kan ‘n gesprek inlei oor die impak van hierdie boodskap in verskillende tale. Ons vier immers vandag die uitstorting van die Heilige Gees op Pinksterdag. Hoewel die Heilige Gees reeds vroeër in die Ou Testament werksaam was, word die Gees op Pinksterdag in oorvloed deur die Vader en die Seun oor al die die gelowiges uitgestort. Daarom word van die uitstorting van die Heilige Gees ook as die geboorte-uur van die Nuwe Testamentiese kerk gepraat. Vroeër vertel die Bybel van die era van God (die Vader) as die Skepper. Ons vier dus vandag ‘n ongelooflike groot gawe wat vryelik aan die kerk gegee is: die gawe van die Heilige Gees, wat vir eeue deur die Vader beloof was.
Johannes 17:1-11 – Sewende Sondag van Paastyd – 28 Mei 2017
Posted on May 22, 2017 May 22, 2017 by adele lombaard
In vanoggend se teks bid Jesus vir ons en vir Christene oral. Volg sy voorbeeld en laat almal bid! Almal kan gebede teken – dan kan julle dit volgende Sondag iewers in die kerk wys. Leer ook die kinders om hul hande te gebruik om te onthou vir wie hulle almal moet bid. Voorbeeld ingesluit. Die preekriglyn begin met die verhaal wat Malcolm Gladwell vertel in sy boek Outliers oor die dorpie Roseto in die Amerikaanse staat Pennsylvania. Die eerste inwoners van die dorpie was afkomstig van die gelyknamige dorpie Roseto Valfortore in Italië. In die 1950’s trek die dorpie aandag omdat daar feitlik glad nie hartprobleme voorkom nie. Na baie en diepgaande onderhoude deur ‘n span navorsers het hulle agtergekom dat daar ook nie selfdoding, alkoholisme, dwelmverslawing of selfs misdaad voorgekom het nie. Die een na die ander moontlikheid as verklaring hiervan is deur goeie navorsing uitgeskakel totdat die volgende insig by die navorsers deurgebreek het: “Die oorsaak van die goeie gesondheid was Roseto self.” Roseto was ‘n sprankelende voorbeeld oor die verband tussen verhoudings, gemeenskap en lewe. Goeie verhoudings is belangrik vir lewe om te gedy! Op hierdie punt is daar wesenlike ooreenkomste tussen Roseto en die evangelie van Jesus Christus. Mens herken belangrike aspekte van ons teks uit Johannes 17 in die lewe van hierdie dorpie.
Handelinge 1:1-11 – Hemelvaart – 25 Mei 2017
Hierdie preekriglyn begin met die ware verhaal van Kumar, ‘n Christen in Suid-Indië wat van sy familie genooi het na ‘n Billy Graham evangeliese uitsending. Dit was geen geringe versoek nie, want ‘n busrit van 13 ure het hulle geskei. Hoewel uit die veld geslaan, stem hulle in tot die versoek, want Kumar sou daarvoor betaal. Na die uitsending getuig Kumar teenoor die familie hoe hy Jesus as Here en Verlosser gevind het, en sy vertroue op Jesus geplaas het. Die familie kyk toe op ‘n vreemde manier na mekaar en vertel toe dat hulle so pas hulle inkomste en huis verloor het. Hulle het geen ander heenkome gehad nie en het besluit om die volgende dag saam hulleself om die lewe te bring. Met dié uitsending het alles egter skielik verander. Hulle kon die toekoms met moed tegemoetgaan. Dit is waarvan Handelinge 1 ook vertel. Ja, vandag nog verander die lewende Here lewens.
Johannes 14:15-24 – Sesde Sondag van Paastyd – 21 Mei 2017
Posted on May 17, 2017 May 17, 2017 by adele lombaard
Storietyd! Koop Ben Clanton se “It came in the mail” op Kindle. Jy kan dit direk van jou kindle desktop app op jou rekenaar op die skerm gooi, of neem “screenshots” en sit dit in powerpoint. Om gehoorsaam te wees aan Jesus se opdrag om mekaar lief te hê, moet ons eers ons eie identiteit verstaan: ons is kinders van God vir wie God lief is. Wanneer ons God se liefde ken, loop ons oor daarvan. Die Gees help ons om hierdie liefde te deel. Die posbus in hierdie storie laat ‘n mens dink aan die Gees en hierdie idee van liefde. Liam is oorweldig deur die gawes wat die posbus vir hom stuur. Wanneer hy die oorvloed van gawes besef, soek hy die posbus se hulp om dit ook met ander te deel. Hierdie storie herinner ons dat ons nie God se liefde vir onsself kan hou nie, maar geroep is om dit met mense naby en ver te deel.
Daar is ook volledig uitgewerkte lesse vir verskillende ouderdomsgroepe gebasseer op vandag se teks en nog ander hulpmiddels. Die preekriglyn lei in met die verhaal van Sydney Carton uit Charles Dickens se klassieke A Tale of Two Cities, ‘n verhaal oor die Franse Revolusie wat sy lewe namens ‘n vriend aflê en wat in ‘n meisie wat saam met hom die dood tegemoet stap ‘n reisgenoot vind. Dis waaroor ons teks gaan. In die krisisuur op die vooraand van sy sterwe, verseker Jesus se dissipels Hy gaan hulle nie alleen laat nie. Hy sal vorentoe self by hulle wees, hoe swaar hulle ook al getoets sou word. Hy stuur ‘n ander Voorspraak, Een om hulle hande te kom vashou, hulle te versterk en te bemoedig, hulle in gemeenskap met Vader en Seun te laat leef, en hulle te help om Jesus se gebooie uit te voer.
Johannes 14:1-14 – Vyfde Sondag van Paastyd – 14 Mei 2017
Posted on May 11, 2017 by adele lombaard
Lees die fokusteks uit Die Nuwe Testament vir Kinders en gesels met die kinders oor Jesus wat gesê het: “Ek is die weg en die waarheid en die lewe. Daar is ook ‘n doolhof wat dié boodskap onderstreep. Dit preekriglyn vertel die verhaal van Kathy, een van dertien kinders in ‘n poligamiese gemeenskap, ‘n splintergroep van die Mormone. Haar geloof in die leier en profeet is gebreek toe niks van sy profesieë waar geword het nie. Jare later het sy God in Jesus ontdek toe sy die Bybel saam met gelowiges begin lees het en die waarheid kon onderskei dat Jesus die lewe skenk. Sy hoef nie volmaak te wees om te kwalifiseer nie. Sy moes dit net in geloof ontvang. Dit is ook die boodskap van vandag se teks. Jesus is die weg na die Vader, presies omdat Hy die waarheid van God en die lewe van God is. Hy beliggaam die hoogste openbaring van God. Hy sê en doen net wat die Vader sê. Omdat Jesus die waarheid en die lewe is, kan Hy die weg wees vir mense na die Vader en na die vele woonplekke by die Vader. Hy wys nie net die pad nie, Hy is die pad.
Posted on April 25, 2017 April 25, 2017 by adele lombaard
Vandag se fokusteks vertel hoedat Jesus na sy opstanding aan 2 mense verskyn het wat Hom aanvanklik nie herken het nie. Jesus se opstanding uit die dood is baie belangrik vir gelowiges. En die Bybel beskrywe ‘n paar geleenthede waar Jesus hom na sy dood aan mense openbaar het. Ons sluit ‘n tabel in waarin kinders kan kyk of hulle van die name in die tabel kan herken. Die preekriglyn begin met die verhaal van iemand wat met ‘n kollega gaan gholf speel het. Soos baie amateurs het hulle sukkel-sukkel van een putjie na die ander een gevorder. ‘n Speler het hulle ingehaal en gevra of hy kan verbygaan. Hulle was nie haastig nie en daar was nie baie mense nie. Die man was professioneel en het meer gholfstokke gehad as wat hulle nog ooit in ‘n gholfsak gesien het. Sy bofhou was egter ‘n tragedie. Hy het dit 90 grade gesny en die bal het ‘n boom getref. Toe merk die man op: “Julle moes gister hier gewees het.” Mens wil natuurlik uitbars van die lag. So ‘n vernederende mislukking van iemand wat jou op die gholfbaan wil verbysteek, gaan maar sleg af. Waarskynlik is dit die woorde van baie mense – ook van die Emmausgangers. Daar was ‘n tyd toe dit beter gegaan het! Hoe kom die deurbraak vir hulle? Die opstanding het hierdie verskil gemaak.